Προβολή εγγράφου με διαφορετικούς τρόπους

Στο Word, ένα έγγραφο μπορεί να παρουσιαστεί με διάφορους τρόπους:

Προβολή διάταξης εκτύπωσης (Print Layout). Στην προβολή Διάταξης Εκτύπωσης το έγγραφο εμφανίζεται στην οθόνη ακριβώς όπως θα τυπωθεί. Σε αυτή την προβολή μπορείτε να βλέπετε στοιχεία όπως περιθώρια, αλλαγές σελίδων, κεφαλίδες και υποσέλιδα (Headers and Footers) και υδατογραφήματα.

Προβολή ανάγνωσης πλήρους οθόνης (Full Screen Reading). Σε αυτή την προβολή εμφανίζεται όσο περισσότερο περιεχόμενο του εγγράφου χωράει στην οθόνη σε μέγεθος που να διαβάζεται εύκολα. Σε αυτή την προβολή η Ταινία αντικαθίσταται από μια γραμμή εργαλείων στο επάνω άκρο της οθόνης με κουμπιά τα οποία χρησιμοποιείτε για την αποθήκευση και εκτύπωση του εγγράφου, την προσπέλαση αναφορών και άλλων εργαλείων, την επισήμανση κειμένου και την προσθήκη σχολίων. Επίσης, έχετε τη δυνατότητα να μετακινείστε από τη μια σελίδα στην άλλη και να ρυθμίζεται την προβολή.

Προβολή διάταξης ιστού (Web Layout View). Στην προβολή Διάταξης Ιστού το έγγραφο παρουσιάζεται στην οθόνη με τη μορφή που θα έχει όταν φορτωθεί σε ένα φυλλομετρητή Ιστού (Web Browser). Σε αυτή την προβολή φαίνονται τα φόντα, τα αυτόματα σχήματα (AutoShapes), και άλλα εφέ. Μπορείτε επίσης να δείτε πως αναδιπλώνεται το κείμενο για να χωρέσει στο παράθυρο, καθώς και τον τρόπο τοποθέτησης των γραφικών.

Προβολή διάρθρωσης (Outline View). Η προβολή αυτή εμφανίζει τη δομή του εγγράφου με τη μορφή ένθετων επιπέδων επικεφαλίδων και σώματος κειμένου, και παρέχει εργαλεία για την εμφάνιση και τροποποίηση της ιεραρχίας.

Πρόχειρη προβολή (Draft View). Η προβολή αυτή παρουσιάζει τα περιεχόμενα ενός εγγράφου με μια απλοποιημένη διάταξη ώστε να μπορείτε να πληκτρολογείτε και να επεξεργάζεστε το κείμενο γρήγορα. Δεν εμφανίζεται κανένα στοιχείο διάταξης, όπως κεφαλίδες και υποσέλιδα (Headers and Footers).

Μπορείτε να εναλλάσσεστε μεταξύ των προβολών χρησιμοποιώντας τα κουμπιά της ομάδας Documents View (Προβολές εγγράφων) στην καρτέλα View ή τα κουμπιά της γραμμής εργαλείων Προβολής (View) στην κάτω δεξιά γωνιά του παραθύρου.

Με τα άλλα κουμπιά της καρτέλας View μπορείτε να κάνετε τα εξής:

·         Να εμφανίζετε χάρακες και γραμμές πλέγματος (rulers & gridlines) για να διευκολύνεστε στην τοποθέτηση και την ευθυγράμμιση των στοιχείων.

·         Να εμφανίζετε ένα ξεχωριστό τμήμα που περιέχει το χάρτη εγγράφου (Document Map) –μια λίστα επικεφαλίδων (Headings) που απαρτίζουν τη δομή του εγγράφου- καθώς ελέγχετε και διορθώνετε το κείμενο.

·         Να εμφανίζετε ένα ξεχωριστό τμήμα το οποίο περιέχει μικρογραφίες (Thumbnails) των σελίδων του εγγράφου.

·         Να ταχτοποιείτε και να χρησιμοποιείτε τα παράθυρα.

·         Να αλλάζετε τη μεγέθυνση του εγγράφου.

Μπορείτε επίσης να ρυθμίσετε τη μεγέθυνση του εγγράφου χρησιμοποιώντας τα εργαλεία της γραμμής εργαλείων Προβολής στο δεξιό άκρο της γραμμής κατάστασης (Status Bar). Έχετε τη δυνατότητα να πατήσετε στο κουμπί Zoom (Συντελεστής μεγέθυνσης) και να διαλέξετε (ή να πληκτρολογήσετε) ένα ποσοστό, να σύρετε το ροοστάτη προς τα αριστερά ή τα δεξιά, ή να πατήσετε στα κουμπιά Zoom Out (Μείωση συντελεστή μεγέθυνσης) ή Zoom In (Αύξηση συντελεστή μεγέθυνσης) που βρίσκονται στα άκρα του ροοστάτη.

Όταν θέλετε να δημιουργήσετε πιο σύνθετα έγγραφα, η ενεργοποίηση της εμφάνισης των μη εκτυπώσιμων χαρακτήρων κάνει ευκολότερη την τοποθέτηση στοιχείων με ακρίβεια. Οι χαρακτήρες αυτοί ανήκουν σε δυο κατηγορίες: σε αυτούς που ελέγχουν τη διάταξη του εγγράφου και σε αυτούς που ορίζουν τη δομή για διεργασίες οι οποίες εκτελούνται στο παρασκήνιο, όπως η δημιουργία ευρετηρίων. Η προβολή των μη εκτυπώσιμων χαρακτήρων μπορεί να ενεργοποιείται και να απενεργοποιείται με το κουμπί Show/Hide ¶ (Προβολή/Απόκρυψη ¶) στην ομάδα Paragraph (Παράγραφος) της καρτέλας Home.

Συμβουλή: Για να κρύψετε κείμενο, επιλέξτε το, πατήστε στο κουμπί ανοίγματος του πλαισίου διαλόγου Font (Γραμματοσειρά) στο δεξιό άκρο της γραμμής τίτλου της ομάδας Font στην καρτέλα Home, ενεργοποιήστε το πλαίσιο κειμένου Hidden (κρυφό), και πατήστε στο ΟΚ. Όταν το κουμπί Show/Hide ¶ είναι πατημένο, το κρυφό κείμενο είναι ορατό και επισημαίνεται στο έγγραφο με μια εστιγμένη υπογράμμιση.